b"\n_START_ARTICLE_\nDalai lama\n_START_PARAGRAPH_\nDalai lama (tibet. \xe0\xbd\x8f\xe0\xbd\xb1\xe0\xbc\x8b\xe0\xbd\xa3\xe0\xbd\xa0\xe0\xbd\xb2\xe0\xbc\x8b\xe0\xbd\x96\xe0\xbe\xb3\xe0\xbc\x8b\xe0\xbd\x98\xe0\xbc\x8b \xc2\xa0= taa la'i bla ma)\xc2\xa0\xe2\x80\x93 Tibeto dvasinis ir politinis valdovas (1642\xe2\x80\x931959\xc2\xa0m.), atstovaujantis Tibeto budizmo naujausi\xc4\x85 mokykl\xc4\x85\xc2\xa0\xe2\x80\x93 Gelug. Pavadinimas \xe2\x80\x9edalai lama\xe2\x80\x9c sudarytas i\xc5\xa1 mongoli\xc5\xa1ko \xc5\xbeod\xc5\xbeio dalai, rei\xc5\xa1kian\xc4\x8dio \xe2\x80\x9ej\xc5\xabra, vandenynas\xe2\x80\x9c ir tibetieti\xc5\xa1ko lama, rei\xc5\xa1kian\xc4\x8dio \xe2\x80\x9edvasinis mokytojas\xe2\x80\x9c._NEWLINE_Tikima, kad dalai lama\xc2\xa0\xe2\x80\x93 tai bodhisatvos Avalokite\xc5\xa1varos emanacija ir mirusio dalai lamos reinkarnacija (tulku). Pasak Gelug mokyklos, po mirties dalai lamos siela \xc4\xafsik\xc5\xabnijanti naujagimyje, kur\xc4\xaf lamos atpa\xc5\xbe\xc4\xafsta pagal tradicin\xc4\x99 sistem\xc4\x85 identifikuodami 5\xe2\x80\x937\xc2\xa0m. vaikus (naujuoju dalai lama parinktas vaikas pasi\xc5\xbeymi proto guvumu, geba atpa\xc5\xbeinti dalai lamai skirtus daiktus)._NEWLINE_Nors pirmasis (1578\xc2\xa0m.), save prad\xc4\x97j\xc4\x99s tituluotis kaip dalai lama buvo Sonamas Gjatso (1543\xe2\x80\x9388\xc2\xa0m.), tradicijos jis laikomas tre\xc4\x8diuoju dalai lama, pirmus du jo pirmtakus titulavus po mirties. Sonamas Gjatso i\xc5\xa1 mongol\xc5\xb3 chano Altano, vald\xc5\xbeiusio Tibet\xc4\x85, gavo tale garb\xc4\x97s titul\xc4\x85. Altanas, remdamasis Gelug mokyklos persik\xc5\xabnijim\xc5\xb3 tik\xc4\x97jimu siek\xc4\x97 save \xc4\xaftvirtinti kaip teis\xc4\x97t\xc4\x85 chano Chubilajaus gimin\xc4\x97s t\xc4\x99s\xc4\x97j\xc4\x85. Nuo V-ojo dalai lamos valdymo laikotarpio dalai lamos b\xc5\xabstine tapo Potalos r\xc5\xabmai Lasoje. Taip buvo iki 1959\xc2\xa0m., kai po nes\xc4\x97kmingo Tibeto sukilimo Tibeto dvasininkija buvo priversta pasitraukti \xc4\xaf u\xc5\xbesien\xc4\xaf. Dabar dalai lamos b\xc5\xabstin\xc4\x97 yra Dharam\xc5\xa1aloje (\xc5\xa1iaur\xc4\x97s Indija). Ten reziduoja Dalai lama XIV."